AaB's cheftræner Bruce Rioch forventer væsentlig hårdere modstand i de to kommende opgør mod FBK Kaunas, end tilfældet var i sidste kvalifikationsrunde mod FK Modrica.

Bruce Rioch advarer om at sammenligne AaB's seneste modstander i Champions League-kvalifikationen, FK Modrica fra Bosnien-Hercegovina, med det litauiske mesterhold FBK Kaunas, som hans mandskab nu står overfor. - Kampen i morgen er den første af to svære og store kampe mod FBK Kaunas. Det er vigtigt at understrege, at vi spiller mod et hold, der er meget, meget bedre end det Modrica-mandskab vi slog for at nå hertil. Ethvert hold, der sender Glasgow Rangers ud af europæisk sammenhæng over to kampe, skal man have den største respekt for, for Rangers er ikke bare skotske mestre, men også tabende UEFA Cup-finalister, siger Bruce Rioch. Skotten følr sig godt forberedt forud for opgøret, men han har alligevel stor respekt for de litauiske mestre. - Vi har gjort et stort forarbejde, så vi kan være så optimalt forberedt som muligt. Kaunas er et hold af teknisk gode spillere, de spiller kreativt og deres portugisiske træner er taktisk meget dygtig, fortæller AaB's cheftræner. Han understreger, at AaB skal spille op til sit bedste for at skabe et godt resultat inden returopgøret i Litauen. - Det handler meget om spillernes bundniveau. Det vi først og fremmest søger hos vores spillere, er at de konsekvent holder et stabilt højt niveau. I udekampen mod Modrica og i første halvleg mod Vejle var der enkelte spillere, der ikke holdt det niveau, vi forventer af dem, og i de situationer kom holdet i problemer, så det er ekstremt vigtigt, at vi holder niveau. Ud over et højt bundniveau, har skotten opskriften på sejr klar til morgendagens kamp. - Det er selvfølgelig vigtigt, at vi spiller med kreativitet, er hårdtarbejdende, leverer en god offensiv præstation og at vi leverer en ekstremt god defensiv præstation, for det clean sheet, Kaunas fik med hjem fra Glasgow, var jo kraftigt medvirkende til at sende dem videre, siger Bruce Rioch. Cheftræneren har udtaget følgende trup til hjemmekampen mod FBK Kaunas: 1 Karim Zaza, 2 Michael Jakobsen, 3 Martin Pedersen, 4 Michael Beauchamp, 6 Steve Olfers, 7 Anders Due, 8 Andreas Johansson, 9 Thomas Augustinussen, 10 Marek Saganowski, 14 Jeppe Curth, 16 Kasper Bøgelund, 18 Caca, 20 Simon Bræmer, 21 Kasper Risgård, 23 Thomas Enevoldsen, 30 Kenneth Stenild, 31 Lasse Nielsen og 32 Ronnie Schwartz. Nyerhvervelsen Marek Saganowski er altså mulig debutant i AaB-trøjen til kampen. Eneste skadede spiller hos AaB er Siyabonga Nomvethe.